食鱠
作者：王洋
朝代：宋

paragraphs: 生長江湖中，厭食水中珍。
從得脫死來，頗見鄉味親。
每食無不飽，敢歎蔬茹貧。
老妻生過計，爲我鱠鮮鱗。
飣餖盤箸間，玉縷鋪繽紛。
不知驚憂後，腸胃久不伸。
瘧餘病尚在，欲飫嫌羶腥。
所以縱對此，凛如見嚴賓。
由知飲啄緣，豐儉各有因。
所饗苟無分，對面難霑脣。
可歎賦分薄，一炙亦艱辛。
在近猶參商，其大應吳秦。
歲事已轉轂，園葵行獻新。
勿擬春蔬薄，春蔬久向人。